- పెద్దోళ్ల అక్రమాలతో మరో 'నల్ల జాబితా' ..
- 'ప్యారడైజ్‌ పేపర్స్‌' పేరుతో వెలుగులోకి..
- దేశాంతర కంపెనీల్లో అక్రమ పెట్టుబడులు
- దాదాపు 714 మంది భారతీయుల పేర్లు..
- జాబితాలో మంత్రి జయంత్‌, ఎంపీ సిన్హా
- వైఎస్‌ జగన్‌, జీఎంఆర్‌, హెటీరోకు లింక్‌!
నవతెలంగాణ, వాణిజ్య విభాగం: ప్రపంచ ప్రముఖుల అక్రమ ఆర్థిక లావాదేవీలు మరోమారు వెలుగులోకి వచ్చాయి. ఇదే విషయమై 18 నెలల కిందట వెలువడిన 'పనామా పేపర్స్‌' సష్టించిన కల్లోలం పూర్తిగా సర్దుమానక ముందే.. తాజాగా 'ప్యారడైజ్‌ పేపర్స్‌' పేరుతో బడాబాబుల అక్రమాలు మరోమారు బయటకు వచ్చాయి. పెదోళ్ల ఆర్థిక అక్రమాలకు సంబంధించిన అధారాలతో కూడిన 1.34 కోట్ల ప్రతాలు 'ప్యారడైజ్‌ పేపర్స్‌' రూపంలో వెెల్లడయ్యాయి. పనామా పత్రాలు మాదిరిగానే జర్మనీ వార్తాపత్రిక సుడేషీ జుటంగ్‌ వీటిని సంపాదించింది. పరిశీలన జరపాల్సిందిగా 'ఇంటర్నేషనల్‌ కన్సార్టియం ఆఫ్‌ ఇన్వెస్టిగేటివ్‌ జర్నలిస్టు'లను (ఐసీఐజే) కోరింది. బీబీసీ పనోరమా పేరుతో దాదాపు 100 మీడియా సంస్థలు వీటిని విశ్లేషిస్తున్నాయి. పన్నుల బెడదలేని స్వర్గధామాలుగా పేరుపొందిన 19 దేశాలకు ప్రముఖులు తమ సొమ్మును ఎలా పెట్టుబడుల రూపంలో తరలించారనే విషయాలు ఈ పత్రాల్లో దాగి ఉన్నాయి.
రెండు సంస్థల నుంచి డేటా..
'ప్యారడైజ్‌ పేపర్స్‌'కు సంబంధించిన సమాచారాన్ని సుడేషీ జుటంగ్‌ ప్రధానంగా బెర్ముడాకు చెందిన అప్లేబీ, సింగపూర్‌కు చెందిన ఏషియాసిటీ అనే న్యాయ, ఆర్థిక సలహా సంస్థల నుంచి సమీకరించినట్టు తెలుస్తోంది. ఈ రెండు సంస్థలు ప్రపంచంలోనే అత్యధికంగా కుబేరులకు అక్రమ పెట్టుబడులకు సంబంధించిన న్యాయ, ఆర్థిక సలహాలను అందిస్తున్నాయి. ఈ సంస్థల వద్ద భారీ మొత్తం లో ప్రపంచంలోని కుబేరులు ఏయే రూపాల్లో తమ సొమ్మును వివిధ సంస్థల్లోకి మళ్లించారన్న పూర్తి డేటా ఉంది. ఈ కీలక పత్రాల్లో మొత్తం 180 దేశాలకు సంబం ధించిన వారి వివరాలు ఉన్నాయి. అక్రమార్కుల సంఖ్యాప రంగా చూస్తే భారత్‌ ఈ జాబితాలో 19వ స్థానంలో ఉంది. మొత్తం 714 మంది భారతీయుల పేర్లు ఇందులో ఉన్నట్టుగా సమాచారం. అప్లెబీ ఖాతాదారుల్లో భారతీ యులు రెండోస్థానంలో ఉన్నారు. అప్లెబీ సంస్థ రికార్డుల్లో ఆఫ్‌షోర్‌ కంపెనీలు, క్లయింట్ల బ్యాంకు అకౌంట్లకు సంబం ధించిన డేటా ఉంది.ఈ ప్యారడైజ్‌ పేపర్లు ఆఫ్‌షోర్‌ కంపెనీ ల్లో పెట్టుబడులు పెట్టిన ప్రముఖ వ్యక్తుల వివరాలను కూడా లీక్‌ చేసింది. పేపర్ల లీకేజీపై స్పందించిన 'అప్లెబీ'తమ సమాచారం అపహరణకు గురైందని, అయితే తమ వద్ద ఎటువంటి అవకతవకలు జరగలేని స్పష్టం చేసింది.
మంత్రి రాజీనామాకు డిమాండ్‌ ..
డెఫెన్స్‌లో బీజేపీ..
మరో రెండు రోజుల్లో ప్రభుత్వం పెద్ద నోట్లను ప్రకటించి ఏడాది పూర్తయిన క్రమంలో 'యాంటీ-బ్లాక్‌ మనీ డే'ను నిర్వహిస్తోంది. ఈ సందర్భంలో ప్యారడైజ్‌ పేర్లు వెలుగులోకి రావడం తీవ్ర ప్రకంపనాలను సష్టిస్తోంది. 'ప్యారడైజ్‌ పేపర్ల' లీక్‌ ప్రకంపనలు దేశీయంగా మొదలయ్యాయి. జాబితాలో పేర్లున్నట్టుగా సమాచారం అందుతున్న వారిలో కేంద్ర మంత్రి, బీజేపీ ఎంపీ దగ్గర్నుంచి.. సినీ, రాజకీయ ప్రముఖులు, వ్యాపారవేత్తల పేర్లు బయటకు వస్తున్నాయి. కేంద్ర పౌరవిమానయాన సహాయ మంత్రి జయంత్‌ సిన్హా, బీహార్‌కు చెందిన బీజేపీ రాజ్యసభ సభ్యుడు రవీంద్ర కిశోర్‌ సిన్హాల పేర్లు బయటకు రావడంతో బీజేపీ డెఫెన్స్‌లో పడిపోయింది. ఇదే అదనుగా కాంగ్రెస్‌ సిన్హా రాజీనామాకు డిమాండ్‌ చేసింది. అయితే తనపై వస్తున్న ఆరోపణలకు సిన్హా ట్విటర్‌ ద్వారా వివరణ ఇచ్చారు. సదరు మీడియా పేర్కొన్న వివరాలన్నీ చట్టబద్ధమైనవేనని వరుస ట్వీట్లలో పేర్కొన్నారు. ఒమిడ్‌యార్‌ నెట్‌వర్క్‌లో తాను గతంలో భాగస్వామిగా మాత్రమే ఉన్నానని.. అంతేగాక.. ఆ సంస్థ చేసిన లావాదేవీలన్నీ చట్టబద్ధమైనవని చెప్పారు. ఒమిడ్‌యార్‌ నుంచి బయటకు వచ్చాక.. డి.లైట్‌ బోర్డులో స్వతంత్ర డైరెక్టర్‌గా ఉన్నానని చెప్పారు. అయితే కేంద్రమంత్రిగా బాధ్యతలు చేపట్టిన తర్వాత డి.లైట్‌ బోర్డుకు రాజీనామా చేశానని.. కంపెనీ వ్యవహారాల నుంచి పూర్తిగా వైదొలిగానని జయంత్‌ సిన్హా వివరించారు. మరోవైపు ఎంపీ సిన్హా మాత్రం తాను వారం రోజుల మౌన వ్రతంలో ఉన్నందున మాట్లాడలేనంటూ మీడియాకు సమాచారం ఇచ్చారు.
జాబితాలో వైఎస్‌ జగన్‌, హెటీరో పార్థసారథి, జీఎంఆర్‌..
పన్నుల బెడదలేని స్వర్గధామ దేశాల్లోని కంపెనీలతో ఆర్థిక లావాదేవీలు జరిపిన భారతీయుల జాబితాలో ప్రధానంగా వైఎస్సార్‌ పార్టీ అధినేత, ఆంధ్రప్రదేశ్‌ ప్రతిపక్షనేత వై.ఎస్‌. జగన్‌మోహన్‌ రెడ్డి పేరు ప్రముఖంగా వినవస్తోంది. దీనికి తోడు తెలుగు సంతతికి చెందిన హెటీరో డ్రగ్స్‌ వ్యవస్థాపకులు బండి పార్థసారథి రెడ్డి, జీఎంఆర్‌ సంస్థల పేర్లూ బయటకు వస్తున్నాయి. పత్రాల్లో రాజస్థాన్‌ మాజీ ముఖ్యమంత్రి అశోక్‌ గెహ్లట్‌, సచిన్‌ పైలట్‌ కుమారుడు, వాయిలార్‌ రవి కుమారుడు, కాంగ్రెస్‌ సీనియర్‌ నేత వీరప్ప మోయిలీ కుమారుల కంపెనీలు 'ప్యారడైజ్‌'లో భాగమేనని 'ఇండియన్‌ ఎక్స్‌ప్రెస్‌' తెలిపింది. బ్యాంకులకు టోకరా పెట్టి విదేశాలకు తరలిపోయిన యునైటెట్‌ బ్రూవరీస్‌ చైర్మెన్‌ విజరు మాల్యా పేరు ప్రముఖంగా ఈ జాబితాలో వినిపిస్తున్నాయి. ఈ జాబితాలో బాలీవుడ్‌ బిగ్‌బీ అమితాబ్‌ బచ్చన్‌, మరో ప్రముఖ నటుడు సంజరుదత్‌ భార్య మాన్యతా దత్‌, ఫోర్టీస్‌ ఎస్కార్ట్‌ చైర్మెన్‌ అశోక్‌సేథీ, కార్పొరేట్‌ లాబీయిస్ట్‌గా పేరొందిన నీరా రాడియా పేర్లు కూడా ప్రముఖంగా వినిపిస్తున్నాయి. అక్రమ లావాదేవీలు జరిపిన భారత సంస్థల జాబితాలో అపోలో టైర్స్‌, ఎమ్మార్‌ ఎంజీఎఫ్‌, హ్యావెల్స్‌, హిందుజా, జిందాల్‌ స్టీల్‌, వీడియోకాన్‌, హీరానందనీ గ్రూపు, సన్‌ గ్రూపు, యునైటెట్‌ స్పిరిట్‌ తదితర సంస్థలు ఉన్నాయి. అప్లేబీ వద్ద లభించిన సమాచారం మేరకు సన్‌గ్రూపు సంస్థ వ్యవస్థాపకుడు నంద్‌లాల్‌ కేమ్కా దాదాపు విదేశాల్లో 118కి పైగా కంపెనీలను కలిగి ఉన్నట్టుగా పేర్కొన్నారు. సంస్థ వద్ద ఉన్న ఖాతాదారుల్లో ఈయనే రెండో అతిపెద్ద క్లయింట్‌ అని ప్యారడైజ్‌ పేపర్స్‌ వెల్లడించాయి.
మీ స్నేహితులకు రికమెండ్ చెయ్యండి